Diari Oficial de la Generalitat Valenciana


Sumari del DOGV 7637, del 16-10-2015 (2015/8266)

RESOLUCIÓ de 28 de setembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 6/15-AIA Xirivella.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7637

Data del DOGV
:   16-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8266


Data del document
:   28-09-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Xirivella
    * impacte ambiental

RESOLUCIÓ de 28 de setembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 6/15-AIA Xirivella. [2015/8266]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 6/15-AIA Xirivella.  
  
  
«Declaració d'impacte ambiental  
Expedient: 6/15-AIA.  
Títol: Magatzem regulador centre de transferència de residus perillosos i no perillosos.  
Promotor: Alpe Hierro y Metales, SL.  
Autoritat substantiva: Ajuntament de Xirivella.  
Localització: carrer Braç de Gori, 5, de Xirivella (València).  
  
Descripció del projecte  
L'objecte del projecte és l'obtenció de la llicència ambiental per a instal·lar i desenvolupar l'activitat de magatzem regulador centre de transferència de residus perillosos (RP) i no perillosos (RNP), d'acord amb la Llei 2/2006, de 5 de maig, de Prevenció de la Contaminació i Qualitat Ambiental, vigent en el moment d'iniciar el procediment. L'activitat s'ubicarà en una nau industrial formada per un cos de planta poligonal amb una altura mínima lliure, fins a la part inferior de les llindes de coberta d'uns 7 metres. La superfície total de la parcel·la és de 592,48 m². És un edifici en xamfrà, que presenta una façana principal al carrer Braç de Gori, 5, i una segona façana al Camí Fondo Rambleta, al municipi de Xirivella.  
La nau està realitzada amb estructura metàl·lica, coberta, i els tancaments són de blocs de formigó esquerdejats per ambdues cares. A nivell funcional, és pràcticament diàfana, i domina la zona de magatzem la major part de la superfície. Unes franges pintades en el sòl delimiten cada secció en què es classificaran els productes a emmagatzemar. Disposarà de bàscula per a pesatge de camions. En la façana principal es troba la zona d'oficines, d'uns 36,32 m² en dos nivells, on s'ubiquen els despatxos, lavabos i vestuaris del personal. El revestiment o l'acabat superficial són morters de ciment i lluïts d'algeps per als paràmetres verticals i sostres, paviments de terratzo i formigó en els horitzontals i xapa grecada per a la coberta.  
Segons l'annex d'ampliació de l'EIA presentat, les instal·lacions compleixen el que disposa l'annex IV del Reial Decret 208/2005, ja que es troben en una nau industrial pavimentada i ensostrada, amb facilitat d'arreplega d'abocaments en cas de vessament accidental, compta amb una bàscula per al pesatge dels residus tractats i l'emmagatzematge final es fa de manera selectiva, atenent els diferents tipus de materials, en contenidors de plàstic o de metall, etiquetats de conformitat amb l'annex V del reial decret esmentat.  
La nau s'abastirà de la xarxa municipal d'aigua potable i les aigües residuals s'evacuaran a la xarxa general de clavegueram.  
El punt d'emmagatzematge de RP s'ubicarà en un lateral de la nau allunyat de la zona d'oficines i banys, prop de l'entrada, on hi ha una bona circulació d'aire. Les zones d'emmagatzematge de RP i de RNP estaran separades. La distribució es detalla en un plànol adjunt. Els RP estaran separats i diferenciats segons els diversos tipus. S'identificaran de forma clara, llegible i indeleble segons la normativa vigent. La zona d'emmagatzematge de RP estarà limitada i serà d'accés controlat.  
  
  
Procés industrial  
L'activitat no implica la utilització o transformació dels productes gestionats.  
Segons indica l'annex d'ampliació de l'EIA, una vegada descarregats els materials, de manera manual o amb ajuda del transpalet, els residus voluminosos es classifiquen per categories, segons els diversos materials que els conformen: metalls, fusta, paper, cartó [?]. Tots els residus, perillosos i no perillosos, es manipulen, sobre llosa de formigó o taula de treball, segons siga el seu volum. Posteriorment, es classifiquen.  
En el cas dels residus d'aparells elèctrics i electrònics (d'ara en avant RAEE) es manipularan segons les directrius establides en el Reial Decret 208/2005. Per a això, en primer lloc es descontaminen retirant fluids, components i substàncies contaminants de manera selectiva. Els operaris aniran abillats amb els equips de protecció individual corresponents i amb ferramentes manuals. A continuació, es desmunten per a valorar-ne els diversos elements. Els components perillosos són enviats a gestors autoritzats per al seu tractament final. Els elements valoritzables són emmagatzemats de forma selectiva segons la seua naturalesa i correctament etiquetats.  
En l'annex esmentat no es descriu la maquinària específica que s'utilitzarà per a la descontaminació ni s'ubica en el plànol de planta el lloc de la nau on es farà.  
Els residus que es pretén emmagatzemar són, segons classificació de l'Ordre MAM/304/2002, els següents:  
- Residus no perillosos (RPN):  
03 03 08 Residus procedents de la classificació de paper destinat a reciclatge  
12 01 01 Llimadures i borumballes de metalls ferris  
12 01 02 Pols i partícules de metalls ferris  
12 01 03 Llimadures i borumballes de metalls no ferris  
12 01 04 Pols i partícules de metalls no ferris  
15 01 01 Envasos de paper i cartó  
16 01 17 Metalls ferris  
16 01 18 Metalls no ferris  
16 02 14 Equips rebutjats diferents dels especificats en els codis 160209 a 160213  
16 02 16 Components retirats d'equips rebutjats, diferents dels especificats en el codi 16 02 15  
17 01 01 Formigó  
17 01 02 Rajoles  
17 01 03 Teules i materials ceràmics  
17 04 02 Alumini  
17 04 03 Plom  
17 04 04 Zinc  
17 04 05 Ferro i acer  
17 04 06 Estany  
17 04 07 Metalls mesclats  
17 04 11 Cables diferents dels especificats en el codi 17 04 10  
19 10 01 Residus de ferro i acer  
19 10 02 Residus no ferris  
19 12 01 Paper i cartó  
19 12 02 Metalls ferris  
19 12 03 Metalls no ferris  
20 01 01 Paper i cartó  
20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35  
20 01 40 Metalls  
- Residus perillosos (RP):  
16 06 01\* Bateries de plom  
20 01 35\* Equips elèctrics i electrònics rebutjats, diferents dels especificats en els codis 20 01 21, 20 01 23 que contenen components perillosos.  
Els residus perillosos gestionats seran bateries d'automòbil, planxes de litografia, productes de gamma blanca (llavadores, escalfadors) i motors de neveres.  
La capacitat d'emmagatzematge i gestió és inferior a 10 tones mètriques per dia.  
Els residus no s'emmagatzemaran durant un termini superior a sis mesos per als RP i superior a dos anys per als RNP. Tenint en compte aquests factors, l'empresa entregarà els residus al gestor autoritzat, quan considere que n'hi ha prou, d'estoc. Se'n portarà el registre actualitzat de l'entrada i eixida de residus, així com la identificació, procedència i quantificació.  
  
Tramitació administrativa  
Amb data 4 de febrer de 2015 es va rebre de l'Ajuntament de Xirivella l'expedient per a l'avaluació d'impacte ambiental del projecte, compost de la documentació següent:  
- Projecte de llicència ambiental junt amb annex.  
- Estudi d'impacte ambiental junt amb annex.  
- Documentació de l'expedient que inclou, entre altres documents, el certificat d'haver realitzat el tràmit d'informació pública per un termini no inferior a trenta dies.  
En data 17 d'abril de 2015 se li va requerir l'informe de compatibilitat urbanística i l'ampliació de la documentació tècnica aportada, i es va presentar aquesta documentació el 27 d'abril.  
El certificat d'informació pública indica que l'expedient ha romàs exposat al públic des de l'11 de desembre de 2014 fins al 26 de gener de 2015, després de la publicació prèvia en el Diari Oficial de la Comunitat Valenciana. Durant aquest termini no es van presentar en el registre general d'entrada de l'Ajuntament al·legacions o documents relacionats amb l'exposició pública.  
  
Consultes  
Consultat el visor web intern de cartografia de la CITMA, s'hi observa que, segons el pla d'acció territorial sobre prevenció del risc d'inundació a la Comunitat Valenciana, revisió del pla any 2013 (en tramitació), hi ha risc per perillositat per inundació de nivell 3 per a la zona, per la qual cosa es va sol·licitar al Servei d'Ordenació del Territori que informara respecte d'això, per ser matèria de la seua competència. Una vegada rebut, la conclusió de l'informe és: «Per tot allò que s'ha exposat, la llicència ambiental per a l'activitat de magatzem regulador centre de transferència de residus al carrer Braç de Gori, número 5, del municipi de Xirivella (València), no es troba afectada per risc d'inundació, per estar l'àmbit de l'activitat fora de la zona de risc, i, finalment, és l'activitat és compatible amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana».  
  
Consideracions ambientals  
L'activitat, segons l'informe de l'Ajuntament, es realitza en sòl urbà amb qualificació industrial-emmagatzematge. És compatible amb el pla general d'ordenació urbana i amb l'ordenança general i particular d'edificació de zona industrial-magatzem, de les normes urbanístiques del pla esmentat.  
Consultat el visor web intern de cartografia de la CITMA no s'observen afeccions ambientals ressenyables pel que fa a la seua ubicació, excepte el ja referit a la inundabilitat.  
Segons indica el projecte, els contigus són naus industrials i no hi ha en les proximitats cap activitat sobre la qual l'exercici d'aquesta activitat puga tindre efectes additius.  
L'activitat s'exercirà en unes instal·lacions ja construïdes, per la qual cosa l'avaluació se centrarà en les accions impactants en la fase d'explotació del centre.  
Les principals afeccions ambientals associades a l'activitat són les següents:  
1. A l'atmosfera:  
El projecte presenta un estudi acústic que justifica que l'aïllament dels paràmetres constructius és suficient perquè no se superen els nivells màxims de transmissió de sorolls permesos en la zona. Considera que no es produiran vibracions per la maquinària utilitzada, per la qual cosa indica que no cal adoptar mesures correctores addicionals. Com a mesures preventives, no es treballarà amb màquines sorolloses, s'evitarà treballar en períodes nocturns, es duran a terme controls d'inspeccions de vehicles i s'optimitzaran els moviments en l'interior de la nau.  
  
A més d'aquestes mesures proposades, es justificarà que no se sobrepassen els nivells autoritzats de recepció de soroll en l'entorn per mitjà de la realització d'auditories acústiques a la posada en marxa de l'activitat i almenys cada 5 anys, segons estableix el Decret 266/2004 de 3 de desembre, del Consell.   
L'EIA considera que es pot produir un augment de les partícules en suspensió a causa del maneig de RNP. Els RP que es gestionaran tenen una baixa probabilitat d'afectar la qualitat de l'aire ja que no emeten gasos i el sostre de l'edificació evitarà que els residus emanen gasos producte de la interacció de la pluja i el vent.  
Respecte de la manipulació dels RAEE, els codis indicats dels RAEE admesos no contenen clorofluorocarbonis (CFC). L'EIA indica que la retirada de fluids, components i substàncies contaminants es farà de forma selectiva, segons el Reial Decret 208/2005.  
Per a poder descontaminar els RAEE correctament, disposarà d'equips específics per a això, els quals no estan especificats en la documentació tècnica.  
Amb la generalització que s'emmagatzemaran, i també descontaminaran, productes de gamma blanca i motors de neveres, és possible que puguen introduir-se equips que continguen substàncies que esgoten la capa d'ozó, per la qual cosa les mesures preventives establides en l'EIA s'ampliaran amb la formació adequada del personal que realitze les funcions de descontaminació i/o desmuntatge que, almenys, disposarà d'un certificat que acredite haver fet un curs de formació amb els continguts establits en l'annex del (CE) número 307/2008, de la Comissió. Aquest certificat haurà sigut expedit per algun dels centres formatius i avaluadors establits en l'article 8 del Reial Decret 795/2010, pel qual es regula la manipulació de gasos fluorats i equips basats en aquests, així com la certificació dels professionals que els utilitzen.   
  
L'EIA considera també la possibilitat d'olors produïdes per la recepció de residus, depenent de les condicions higièniques i del producte de combustió de motors durant el seu transport. Per a evitar aquests efectes, es realitzaran periòdicament inspeccions dels vehicles i neteja dels contenidors i les instal·lacions.  
2. Al sòl i a les aigües:  
Segons indica l'EIA, l'emmagatzematge dels residus es farà en contenidors de plàstic o metàl·lics estancs sobre la solera de formigó existent, en previsió d'evitar possibles vessaments accidentals dels líquids que puguen contindre'ls, no directament sobre el sòl. Els possibles vessaments, dins d'aquests recipients, s'eliminaran amb sepiolita. Després, aquest contenidor serà retirat per un gestor autoritzat. Els contenidors es manegen amb portapalets per al seu moviment en el local i per a la càrrega i descàrrega de camions. Per al maneig de RP, els treballadors seran informats de les propietats i els riscos de les substàncies emmagatzemades, així com el seu correcte maneig i mètode d'actuació en cas de vessaments accidentals.  
Encara que l'EIA diu que les instal·lacions compleixen els requisits de l'annex IV del Reial Decret 208/2005, no detalla el tipus d'impermeabilització de què disposa el paviment de les zones d'emmagatzematge i manipulació de RAEE i RP. Així mateix, aquestes hauran d'estar dotades de netejadors-desgreixadors. El mateixos requisits són necessaris per a la zona de desmuntatge i descontaminació de RAEE, la qual no ve ubicada en el plànol de planta. Així mateix, el material absorbent es distribuirà per tota la nau i en quantitat suficient per a procedir a l'arreplega immediata de tots els vessaments de líquids perillosos que puguen produir-s'hi.  
Segons l'EIA, els recursos hídrics, tant superficials com subterranis no resultaran afectats per l'activitat ja que la nau està connectada al clavegueram públic i únicament aboca aigües residuals assimilables a les urbanes. Considera la hidrologia molt vulnerable enfront dels abocaments de RP, però considera poc probable la contaminació de les aigües si es fa un emmagatzematge correcte, una arreplega adequada de lixiviats i bones praxis en el tractament d'abocaments.  
Segons l'EIA, s'obtindrà aigua de neteja de les oficines que s'abocarà a l'inodor, perquè es consideren aigües residuals assimilables a les urbanes. En canvi, en la zona de recepció i tractament de residus no es realitzarà neteja humida del sòl. S'agranarà diàriament, de manera manual amb raspalls i si, excepcionalment, s'haguera de netejar aquest sòl amb aigua, es farà sempre que no hi haja vessaments.  
  
A les mesures proposades, s'afegirà la presa periòdica de mostres amb l'objecte de garantir la qualitat dels abocaments a la xarxa de clavegueram. El pla de vigilància inclourà la comprovació que els paràmetres de qualitat de l'aigua d'abocament s'ajusten a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Xirivella. En cas que no s'hi ajuste, s'aplicaran els tractaments previs pertinents per a complir els límits que s'hi establisquen.  
3. Impactes sobre el paisatge, la flora i la fauna:  
Pel fet que l'activitat s'exercirà en un polígon industrial, en una nau tancada, aquests impactes es consideren nuls.  
4. L'impacte socioeconòmic és positiu:  
Els residus sòlids que es produiran, assimilables als domèstics, es depositaran en contenidors per a la seua retirada pel servei de recollida de fems domiciliaris.  
Respecte de la valorització dels residus, tant el perillosos com els RNP, es manipulen sobre llosa de formigó o taula de treball. Només es detalla, encara que de manera insuficient, el procés de descontaminació dels RAEE. La manipulació que es realitze de tots els residus (en l'EIA s'al·ludeix a desmuntatge, descontaminació, desmantellament) haurà d'efectuar-se en les condicions que l'òrgan competent en matèria de gestió de residus establisca, després de l'obtenció prèvia de les autoritzacions específiques corresponents per a cada tipus de residu. L'EIA estableix un programa de vigilància ambiental a fi de garantir el compliment de les recomanacions, mesures preventives i correctores proposades. Aquest programa haurà d'ampliar-se amb les que s'han proposat en aquesta avaluació. La freqüència amb què es realitzen serà suficient perquè resulten efectives o, en cas que estiguen regulades, la que corresponga segons la normativa.  
  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i queda sotmesa a la corresponent autorització administrativa per la conselleria competent al medi ambient.  
  
Per emmagatzematge i manipulació de RAEE, queda supeditada al Reial Decret 208/2005, de 25 de febrer, sobre Aparells Elèctrics i Electrònics i la Gestió dels seus Residus.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, que la desenvolupa.   
L'activitat es troba inclosa en l'annex del Reial Decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'establixen les disposicions bàsiques per a la seua aplicació. Per això, el titular haurà de complir les obligacions establides en la Llei 34/2007, de 15 de novembre, de Qualitat de l'Aire i Protecció de l'Atmosfera.  
Tot això, sense perjuí de les autoritzacions que corresponga obtindre d'altres organismes, de conformitat amb la normativa sectorial que se li aplique.  
  
Consideracions jurídiques  
El projecte examinat constituïx, segons el que preveu l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprèn de l'article 5 de la Llei d'Impacte Ambiental i concordants del seu Reglament.   
L'expedient ha observat els tràmits previstos en la Llei 21/2013, de 9 de desembre, d'Avaluació Ambiental, i en el Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març, i en les altres disposicions que se li apliquen. L'article 15 del Decret 47/2015, de 17 d'abril, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, entre altres.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals, i sense perjuí de l'obtenció prèvia de les autoritzacions sectorials que se li apliquen, l'activitat de «magatzem regulador centre de transferència de residus perillosos i no perillosos», el titular de la qual és l'empresa Alpe Hierro y Metales, SL, ubicada al carrer Braç de Gori, 5, de Xirivella (València), sempre que es desenvolupe d'acord amb el que estableixen l'estudi d'impacte ambiental, el projecte tècnic i la resta de documentació que constitueixen l'expedient avaluat, així com els condicionants establits tot seguit:  
1. Els residus admesos en l'activitat seran els especificats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les autoritzacions o inscripcions que corresponguen per al centre ubicat al carrer Braç de Gori, 5, de Xirivella, per a l'exercici de l'activitat d'emmagatzematge i tractament dels residus indicats, i aquesta s'adaptarà a les condicions que l'òrgan esmentat establisca, d'acord amb la normativa en matèria de residus.  
3. Les auditories acústiques proposades es faran en el moment de la posada en marxa de l'activitat i, almenys, cada cinc anys el titular haurà de dur a terme un control de les emissions acústiques i dels nivells de recepció en l'entorn que serà feta per un organisme de control autoritzat, que farà constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament.  
4. El personal que realitze les funcions de descontaminació i/o desmuntatge haurà d'acreditar que posseeix la formació adequada per a exercir-les correctament. En aquest sentit, haurà de disposar, almenys, d'un certificat d'haver realitzat un curs de formació amb els continguts establits en l'annex del (CE) número 307/2008, de la Comissió. Aquest certificat haurà sigut expedit per algun dels centres formatius i avaluadors establits en l'article 8 del Reial Decret 795/2010, pel qual es regula la manipulació de gasos fluorats i equips basats en aquests, així com la certificació dels professionals que els utilitzen.  
  
5. Es disposarà d'equips adequats per a realitzar l'extracció dels fluids en el procés de descontaminació dels RAEE.  
6. En les zones destinades a l'emmagatzematge de RP, RAEE i a la seua manipulació, la solera de formigó haurà d'estar convenientment impermeabilitzada i disposarà de tots els requisits tècnics establits en l'annex IV del Reial Decret 208/2005.  
7. La quantitat de material absorbent que es dispose a l'efecte de contindre els vessaments accidentals de la maquinària o dels possibles fluids que poguera contindre la mercaderia emmagatzemada, serà suficient i estarà distribuït de tal manera que permeta l'arreplega immediata dels que puguen produir-se en tota la nau.  
8. El promotor haurà de mantindre permanentment en vigor i a disposició de l'autoritat ambiental competent els compromisos d'acceptació de residus per gestors autoritzats que inclouran la totalitat dels residus generats per aquesta activitat.  
9. El programa de vigilància haurà d'incloure els controls realitzats per a garantir la qualitat dels abocaments. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Xirivella. Si fóra necessari, s'aplicaran els tractaments previs pertinents per a complir els límits que s'hi establisquen.  
  
10. Es portarà un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat inclourà, a més, el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
11. Qualsevol modificació o ampliació del projecte presentat, o qualsevol desviació dels previstos en l'estudi d'impacte ambiental, haurà de ser comunicada a l'òrgan ambiental competent, que hi establirà, si és el cas, l'aplicació de noves mesures correctores.  
  
  
  
Segon  
Notificar a les parts interessades que contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa del seu drets e consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre, d'Avaluació Ambiental.  
  
  
València, 4 de juny de 2015.- El director general d'Avaluació Ambiental i Territorial: Juan Giner Corell».  
  
València, 28 de setembre de 2015.- El director general de Medi Natural i d'Avaluació Ambiental: Antoni Marzo i Pastor.